Nyisd ki babám, ablakidat
Nyisd ki babám, ablakidat,
Nyujtsd ki fehér karjaidat.
Mutasd ki fehér melledet,
Kivel vigasztalsz engemet.

Nem hitted hogy beteg vagyok,
Majd elhiszed, ha meghalok.
Nem jöttél el nézésemre,
Jőj el a temetésemre.

Végig mentem a temetőn,
Eszembe jut a szeretőm,
De mit haszna jut eszembe,
Ha már el vagyon temetve.

Néztem végig temetőben,
Sirok sirja tetejében,
Itt fekszik egy hiv szerető,
Boldogitson a teremtő.
Népköltészet